CELEX: 32009D0826
Language: ro
Date: 2009-10-13 00:00:00
Title: 2009/826/CE: Decizia Comisiei din 13 octombrie 2009 de autorizare a introducerii pe piață a extractului din frunze de lucernă ( Medicago sativa ) ca aliment nou sau ingredient alimentar nou conform Regulamentului (CE) nr. 258/97 al Parlamentului European și al Consiliului [notificată cu numărul C(2009) 7641]

11.11.2009   
            
            
               RO
            
            
               Jurnalul Oficial al Uniunii Europene
            
            
               L 294/12
            
         
      DECIZIA COMISIEI
   
   din 13 octombrie 2009
   de autorizare a introducerii pe piață a extractului din frunze de lucernă (Medicago sativa) ca aliment nou sau ingredient alimentar nou conform Regulamentului (CE) nr. 258/97 al Parlamentului European și al Consiliului
   [notificată cu numărul C(2009) 7641]
   (Numai textul în limba franceză este autentic)
   (2009/826/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La data de 28 februarie 2000, societatea Viridis a înaintat autorităților competente din Franța o cerere de introducere pe piață a două extracte din frunze de lucernă (Medicago sativa) ca alimente noi sau ingrediente alimentare noi; la data de 28 aprilie 2003, organismul competent de evaluare a produselor alimentare din Franța a emis raportul său de evaluare inițială. În raportul respectiv s-a concluzionat că este necesară o evaluare suplimentară.
            
         
               (2)
            
            
               Comisia a transmis raportul de evaluare inițială tuturor statelor membre la data de 27 februarie 2004. Unele state membre au prezentat observații suplimentare.
            
         
               (3)
            
            
               La 12 octombrie 2006, societatea L.-R.D. (Luzerne – Recherche et Développement) a preluat responsabilitatea în legătură cu cererea; aceasta a redus domeniul de aplicare al cererii la un extract din frunze de lucernă și a prezentat răspunsuri la raportul de evaluare inițială și la întrebările suplimentare adresate de statele membre.
            
         
               (4)
            
            
               Autoritatea Europeană pentru Siguranța Alimentară (EFSA) a fost consultată la 11 februarie 2008 și, la 13 martie 2009, a emis un „Aviz științific al Grupului pentru produse dietetice, nutriție și alergii, la cererea Comisiei Europene, cu privire la siguranța concentratului proteic de lucernă Alfalfa ca produs alimentar”.
            
         
               (5)
            
            
               Conform celor concluzionate de EFSA în acest aviz, concentratul proteic de lucernă (Medicago sativa) este sigur pentru consumul uman în condițiile de utilizare specificate.
            
         
               (6)
            
            
               Pe baza evaluării științifice, rezultă că concentratul proteic de lucernă (Medicago sativa) respectă criteriile prevăzute la articolul 3 alineatul (1) din Regulamentul (CE) nr. 258/97.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Concentratul proteic de lucernă (Medicago sativa), denumit în continuare „produsul”, ale cărui specificații sunt menționate în anexă, se poate introduce pe piața comunitară ca ingredient alimentar nou destinat utilizării în suplimentele alimentare.
   Articolul 2
   Cantitatea maximă de extract proteic din lucernă (Medicago sativa) prezentă într-o porție recomandată de fabricant pentru consumul zilnic este de 10 g.
   Articolul 3
   Denumirea ingredientului alimentar nou autorizat prin prezenta decizie, specificată pe eticheta produselor alimentare care conțin acest ingredient, este „proteină din lucernă (Medicago sativa)” sau „proteină Alfalfa (Medicago sativa)”.
   Articolul 4
   Prezenta decizie se adresează societății Luzerne – Recherche et Développement (L.-R.D.), Complexe Agricole du Mont-Bernard, F-51000 Châlons-en-Champagne.
   
      Adoptată la Bruxelles, 13 octombrie 2009.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      ANEXĂ
      
         SPECIFICAȚIILE EXTRACTULUI PROTEIC DIN LUCERNĂ (MEDICAGO SATIVA)
      
      
         Descriere
      
      Lucerna este prelucrată într-un interval de 2 ore după recoltare. Ea este tocată și strivită. În urma trecerii printr-o presă de tip presă pentru oleaginoase, lucerna furnizează un reziduu fibros și suc rezultat în urma presării (10 % din materie uscată). Materia uscată a acestui suc conține aproximativ 35 % proteine brute. Sucul rezultat în urma presării (pH 5,8-6,2) este neutralizat. O preîncălzire urmată de o injecție de vapori permite coagularea proteinelor asociate cu pigmenții carotenoizi și clorofilieni. Precipitatul proteic este separat prin centrifugare și apoi uscat. După adăugarea de acid ascorbic, concentratul proteic de lucernă este granulat și stocat în gaz inert sau depozitat la rece.
      
         Compoziția extractului proteic din lucernă (Medicago sativa)
      
      
                  Proteine
               
               
                  45-60 %
               
            
                  Grăsimi
               
               
                  9-11 %
               
            
                  Glucide simple (fibre solubile)
               
               
                  1-2 %
               
            
                  Polizaharide (fibre insolubile),
                  inclusiv celuloză
               
               
                  11-15 %
                  2-3 %
               
            
                  Minerale
               
               
                  8-13 %
               
            
                  Saponine
               
               
                  Maximum 1,4 %
               
            
                  Izoflavone
               
               
                  Maximum 350 mg/kg
               
            
                  Cumestrol
               
               
                  Maximum 100 mg/kg
               
            
                  Fitați
               
               
                  Maximum 200 mg/kg
               
            
                  L-canavanină
               
               
                  Maximum 4,5 mg/kg